རིག་འཛིན་སྲོག་སྒྲུབ་ཡིད་བཞིན་ནོར་བུ་ལས༔ བླ་མའི་རྣལ་འབྱོར་གསང་བའི་སྒྲུབ་ཐབས་བཞུགས་སོ༔
རིག་འཛིན་རྒྱལ་བ་འདུས་པའི་ལྷ་ལ་འདུད༔ ས་མ་ཡ༔ «ཨེ་མ་བདག་འདྲ་པདྨ་འབྱུང་གནས་ཀྱྀས༔ རང་ཉིད་སྒྲུབ་པར་རང་གིས་བརྩམས་པ་འདི༔ དབྱངས་ཅན་མཚོ་རྒྱལ་མི་བརྗེད་གཟུངས་ཀྱིས་ཟུངས༔ ཡི་གེར་ཐོབ་ལ་རིན་ཆེན་གཏེར་དུ་སྦོས༔ མ་འོངས་ཡང་མཐའ་དུས་ཀྱི་ཐ་མ་ལ༔ སེམས་ཅན་དམུ་རྒོད་སྡུག་བསྔལ་ཟད་མཐའ་མེད༔ ལས་ཀྱི་རླུང་འཁྲུགས་ཉོན་མོངས་མེ་ལྟར་འབར༔ རྐྱེན་གྱིས་གཡེངས་ནས་དུས་མིན་བདུད་ཀྱིས་སྡང་༔ ཚེ་ལ་ངེས་མེད་དཔྱིད་ཁའི་ཉི་མ་འདྲ༔ གློ་བུར་བར་ཆད་འཆི་བས་ཉེན་པའི་ཚེ༔ གཅིག་དྲིལ་སྒྲུབ་པ་བླ་མའི་རྣལ་འབྱོར་གཙོ༔ མན་ངག་ནོར་བུ་རིན་ཆེན་འོད་རབ་འབྱིན༔ ལས་ཅན་ཐུགས་ཀྱི་སྲས་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ དེ་ཡང་ཉམས་ལེན་བླ་མའི་རྣལ་འབྱོར་ཡིད་བཞིན་ནོར་བུའི་ཐེམ་ཡིག་མེད་པའི་སྡེ་ཚན་ལས༔ བླ་མ་སྐུ་གསུམ་དང་སྐུ་ལྔ་ལྷུན་གྲུབ་པདྨ་རྒྱལ་པོ་མཉམ་བཞག་ཡེ་ཤེས་རོལ་པའི་སྒྲུབ་ཐབས་བསྟན་པ་ལ་དོན་གསུམ་སྟེ༔ སྐུ་ཚབ་ལ་བརྟེན་པའི་ནོར་སྒྲུབ་ཐབས༔ སྙིང་པོ་སྔགས་ལ་བརྟེན་པའི་རྟེན་འབྲེལ་སྒྲུབ་ཐབས༔ ཉམས་ལེན་ལ་བརྟེན་པའི་རྣལ་འབྱོར་སྒྲུབ་ཐབས་ཏེ་དོན་ཚན་གསུམ་མོ༔ གསུམ་པོ་དེའི་གཞུང་རྣམས་སྐུ་ཚབ་ལ་རག་ལས་པ་ཡིན༔ དེ་ཅིའི་ཕྱིར་ཞེ་ན༔ མཚོ་རྒྱལ་ཞུས་ལན་ལས༔ ཨེ་མ་ཉོན་དང་ཇོ་མོ་མཚོ་རྒྱལ་མ༔ དེང་སང་དུས་དང་བསྐལ་པ་ཡར་ལྡན་ཀྱང་༔ མ་འོངས་ཡང་མཐའ་སུམ་ཅུའི་མཇུག་སྡུད་ཚེ༔ སོ་ཁ་རུ་བཞིའི་དཔུང་ཚན་ཆུ་ལྟར་ཁོལ༔ བོད་ཀྱི་བདེ་སྐྱིད་དགོང་ཁའི་ཉི་མ་བཞིན༔ གནས་སྐབས་བདེ་ཡང་ཡད་ཡུད་ལྡོག་པའི་ཚེ༔ ཀྱཻ་མ་བསམ་ཞིང་ང་ཉིད་དྲན་པར་འབྱུང་༔ དེ་ཚེ་བདག་དང་དབྱེར་མེད་སྐུ་ཚབ་འདི༔ མིག་ལྟར་གཅེས་ལ་གསོལ་བ་རྒྱུན་དུ་ཐོབ༔ སྙིང་ལྟར་ཆོངས་ལ་དཀོན་མཆོག་རྟག་ཏུ་མཆོད༔ ཅེས་པ་ལྟར༔ ཡེ་ཤེས་མཚོ་རྒྱལ་གྱིས་རྟེན་གྱི་དཀར་ཆག་དང་སྒྲུབ་ཐབས་རྣམས་ཡི་གེར་བཟུང་ནས་མཆིམས་ཕུ་རུ་སྦས་པའོ༔ ས་མ་ཡ༔ རྒྱ་རྒྱ་རྒྱ༔ དེ་ཡང་རྟེན་མཆོག་པདྨ་རྒྱལ་པོའི་དཀར་ཆག་བསྟན་པ་ནི༔ རྗེ་བཙུན་ཆེན་པོ་པདྨ་འབྱུང་གནས་བསམ་ཡས་མཆིམས་ཕུའི་ཀེའུ་ཚང་དུ་བཞུགས་པའི་དུས་སུ་ཇོ་མོ་མཚོ་རྒྱལ་ལ་མ་འོངས་སྙིགས་མ་ལྔ་བདོའི་ལུང་བསྟན་རྣམས་གསུངས་ཤིང་རྔ་ཡབ་གླིང་དུ་བཞུད་པར་དགོངས་པའི་བརྡ་མཛད་པའི་ཕྱིར༔ ཇོ་མོ་མཚོ་རྒྱལ་གྱིས་ཞུས་ཏེ༔ རྗེ་བཙུན་རིན་པོ་ཆེ་ཉིད་རྔ་ཡབ་གླིང་དུ་བཞུགས་པའི་ཚེ༔ སྐུ་དངོས་སུ་བཞུགས་པ་འདྲ་བའི་འགྲོ་བ་ཀུན་གྱིས་གསོལ་བ་བཏབ་པ་ཙམ་གྱིས་དངོས་གྲུབ་འབྱིན་ནུས་པ་ཞིག་ཞུ་ཞུས་པའི་ཚེ༔ གུ་རུའི་ཞལ་ནས༔ དེ་ལྟར་བགྱིས་པ་ལ་རྟེན་འབྲེལ་དང་རྫས་སྣ་ཚོགས་ཚང་དགོས་སོ་གསུངས༔ ཅི་ལྟར་ལགས་ཞུས་པས༔ ཕྱོགས་བཅུའི་གནས་སུ་རིན་པོ་ཆེའི་རིགས་དུ་མ་དང་༔ དགོས་འདོད་འབྱུང་བའི་རྫས་སྣ་དུ་མ་ཡོད་པ་རྣམས་ལེན་ནུས་ན་དེ་བཞིན་བྱ་བའི་ཐབས་ཡོད་གསུངས༔ གུ་རུའི་གསུང་བཞིན་མཚོ་རྒྱལ་གྱིས་རླུང་ཡེ་ཤེས་ཟླ་འགྲོའི་ཤུགས་ཀྱིས་དར་ཅིག་ནས་ཕྱོགས་བཅུར་བྱོན༔ སྟེང་ཕྱོགས་ཚངས་པ་འཕྲུལ་གྱི་གནས་ཚངས་པའི་ཆུ་བདུད་རྩི་ལྔ་ལྡན༔ ལྷའི་བུ་མོ་བདེ་སྐྱིད་མའི་ནོར་བུ་ཟུར་ཕུད་ཚར་གཅིག༔ མ་ཧཱ་དེ་ཝའི་སྟོབས་བསྐྱེད་ཛ་ན་མོ༔ ཀླུ་ཡི་རྒྱལ་པོ་རྟག་སྨྱོས་ནོར་རྒྱས་འཇོག་པོ་གསུམ་གྱི་འཆི་མེད་ཀླུ་འཇིམ་གྱི་ས་ཞག་དཀར་པོ༔ ཀླུ་ཡི་རྒྱལ་པོ་ཡིད་བཟང་དང་གཙུག་ན་རིན་པོ་ཆེའི་ཕོ་བྲང་གསེར་ཕྲེང་གྱི་བྱེ་མ་ཨ་ཀྲོང་བསྐྱེད་པའི་གཞི༔ ཧེ་རུ་ཀའི་གནས་བརྒྱད་ཀྱི་དཀྱིལ་འཁོར་རང་བྱུང་གི་ས་སྣ༔ ཡུལ་ཉེར་བཞི་གནས་སོ་གཉིས་ཀྱི་དཔའ་བོ་མཁའ་འགྲོ་རྣམས་ཀྱི་རྟེན་རྫས༔ རིགས་གསུམ་མགོན་པོ་དང་རིག་འཛིན་བརྒྱད་ཀྱིས་བསྒྲུབས་པའི་ཆོས་སྨན་བྲམ་ཟེའི་སྐུ་ཤ་སྒྲུབ་རྫས་དགའ་རབ་རྡོ་རྗེ་དང་ཤྲཱི་སིངྷ་གཉིས་ཀྱི་ཕྱག་བཞེས་མ་ཙནྡ་ཀོ་ཤའི་བྱེ་མ༔ ནོར་བུ་སཱུརྻ་ཀླུ་ཡུལ་ནས་བྷི་ཊ་སོགས་རྗེ་བཙུན་གྱི་ཕྱག་ཏུ་ཡོད་པ་དང་༔ མཚོ་རྒྱལ་གྱིས་གདན་དྲངས་པ་རྣམས་ཕྱོགས་གཅིག་ཏུ་བསྒྲིལ་ནས༔ ཀླུ་འཇིམ་བྱེ་མའི་ཨ་ཀྲོང་ཤས་ཆེ་ཞིང་ཙུརྻ་བྷ་ཏྲའི་པགས་པས་རྩི་རླན༔ དུས་གསུམ་སངས་རྒྱས་ཐམས་ཅད་ཀྱི་སྨན་མཆོག་བྱིན་རླབས་རྣམས་ཀྱི་ཆུས་བྱུགས་ཏེ༔ པདྨ་རྒྱལ་པོས་གཙོར་བྱས་པའི་སྐུ་ཚབ་དང་རྟེན་སྣ་ཆེ་བ་བཅས་བརྒྱ་དང་ཉི་ཤུ་རྩ་ལྔ་བཞེངས་པ་ལས༔ སྐུ་ཚབ་རྣམས་ཉིན་གཅིག་ལ་གྲུབ་པ་མཛད༔ སྐུ་ཚབ་ཆེ་བ་རྣམས་སོར་བཞི་འབྲིང་པོ་སོར་གསུམ་ཐ་མ་ཚོན་གང་བཅས་མང་དུ་བཞེངས་པ་ཁྱད་པར་དུ་འཕགས་པ་ཉེར་ལྔས་དུས་གཅིག་ཏུ་གསུང་གྲགས་སོ༔ དེ་ཡང་མ་འོངས་སྙིགས་མ་ལྔ་བརྒྱའི་དུས་ཀྱི་ཚེ༔ སེམས་ཅན་གྱི་བདེ་སྐྱིད་ཟད༔ སངས་རྒྱས་ཀྱི་དགོངས་པ་དབྱིངས་སུ་སྡུད༔ ཡི་དམ་གྱི་ལྷ་རྣམས་ཕལ་ཆེར་རི་རབ་ལ་ཞལ་གཟིགས༔ སྡེ་བརྒྱད་ནག་ཕྱོགས་རྣམས་དགྲ་ལ་ཕྱོགས༔ དེའི་ཚེ་མ་མོ་དང་བརྟན་མ་འཁྲུགས༔ ཡུལ་ལ་ནད་ཡམས་སྔར་ནས་མེད་པ་སྨན་དཔྱད་ཀྱིས་བཅོས་ལྟ་མ་མཆིས་པ་དུ་མ་དང་༔ ལོ་ཉེས་དང་མུ་གེའི་བསྐལ་པ་དར༔ སྡེ་བརྒྱད་འཁྲུག་པས་དམག་འཁྲུག་དང་བདུད་ཀྱི་སྤྲུལ་པས་ས་སྟེང་ཁྱབ༔ སེམས་ཅན་ཕལ་ཆེར་གྲི་རུ་འཆི་ཞིང་ཡུལ་སྟོང་ལ་ཁད་དུ་འབྱུང་༔ དེའི་ཚེ་མདོ་སྔགས་ཀྱི་བསྟན་པ་མཁའི་ན་བུན་ལྟར་གནས༔ ཁྱད་པར་གསང་སྔགས་ཀྱི་བསྟན་པ་ལ་བདུད་ཀྱིས་སྡང་བ་འབྱུང་༔ དེའི་སྐབས་སུ་སེམས་ཅན་པྲེ་ཏའི་འཇིགས་པས་ཤིན་ཏུ་ཉམ་ཐག་པ་འབྱུང་༔ དེའི་སྐབས་སུ་རྟེན་པདྨ་རྒྱལ་པོ་འདི་ལ་གསོལ་བ་གང་བཏབ་པ་རྣམས་བསོད་ནམས་དམ་པ་མཆོག་ཏུ་འཕེལ༔ ཕྱི་མ་ཡང་བདག་གི་འཁོར་གྱི་ཐོག་མར་འབྱུང་ཞིང་དམ་པའི་ལུང་བསྟན་ཐོབ་པར་འགྱུར་རོ༔ ཞེས་གསུངས་ལུང་བསྟན་རྒྱས་བསྡུས་མང་དུ་མཛད༔ ཁྱད་པར་རྗེ་འབངས་གྲོགས་ལྔ་ལ་ཁ་བྱང་ལུང་གི་རྒྱ་རྟགས་རྣམས་དང་སྨིན་གྲོལ་གྱི་གདམས་པ་མང་དུ་གནང་༔ དེ་ཡི་ནང་ནས་རང་རང་གི་འགྲོ་དོན་སྔ་ཕྱི་ལ་བསྟུན་ནས་གནུབས་སངས་རྒྱས་ཡེ་ཤེས་ལ༔ གུ་རུ་པདྨ་རྒྱལ་པོ་སྣང་སྲིད་ཟིལ་གནོན་ལྟར་སྒྲུབ་པ་དང་༔ བདེ་གཤེགས་ཀུན་འདུས་ལྟར་སྒྲུབ་པ་དང་༔ རིག་འཛིན་སྲོག་སྒྲུབ་ལྟར་སྒྲུབ་པ༔ པདྨ་མཉམ་བཞག་བསོད་ནམས་ཡེ་ཤེས་རོལ་པ་ཐེམ་མེད་ལྟར་སྒྲུབ་པ༔ དཔག་ཏུ་མེད་པའི་རྣལ་འབྱོར་སྒྲུབ་སྐོར་གནང་བ་ལ༔ བདེ་གཤེགས་ཀུན་འདུས་ཡིད་བཞིན་ནོར་བུའི་ཆ་རྐྱེན་སྐུ་ཚབ་པདྨ་རྒྱལ་པོ་ལྟར་སྒྲུབ་པའི་ཆ་ལག་ཐེམ་མེད་བཅས་གནང་བ་ལ༔ དེ་ཡང་སྐུ་ཚབ་ལ་ཁྱད་ཆོས་གསུམ་དང་ལྡན་ཏེ༔ དབུ་ཞ་པདྨ་བདུད་འདུལ༔ ཞལ་རས་པདྨ་ཟིལ་གནོན༔ སྐུ་ལུས་པདྨ་རྒྱལ་པོ་མཉམ་བཞག་ཅན༔ གཟུངས་སྒྲུབ་པའི་གོ་རིམ་ནོར་བུ་སཱུརྻ་སོགས་བཅས་ཞབས་སྡོམ་ཀོ་ཤ་པདྨ་ལས་རབ་རྩལ་རྒྱའི་གདམས་པ་དང་ལྡན་པའི་བོད་ཡུལ་མ་ཞེས་པའི་སྐུ་ཚབ་རང་འདྲ་མར་གྲགས་པ་དེ་བསམ་ཡས་མཆིམས་ཕུའི་ཀེའུ་ཚང་དུ་རྒྱ་རིམ་དང་བཅས་པའི་དཀར་ཆག༔» ས་མ་ཡ༔ «དེ་ཡང་སྐུ་ཚབ་ལ་བརྟེན་པའི་རྩ་བ་དྲིལ་སྒྲུབ་ནི༔ རིན་པོ་ཆེའི་དལ་དུ་སྐུ་རྟེན་སྐུ་ཚབ༔ གསུང་ལ་ཤོག་དྲིལ༔ ཐུགས་ལ་ཤེལ་གྱི་མཆོད་རྟེན་བཅས་བཀྲམ༔ དེའི་མདུན་དུ་མཆོད་པ་སྣ་མདུན༔ སྨན་ཕུད་མཆོད་གཏོར་རིན་ཆེན་འབར་བ་ནོར་བུ་སུམ་ཚུགས་བཞིས་བསྐོར༔ དེ་ལ་མཛེས་པའི་རྒྱན་སྤྲས༔ གཡས་གཡོན་དུ་བྱང་སེམས་དཀར་དམར༔ དེའི་མདུན་དུ་ཚོགས་མཆོད་དང་པཉྩ་གཞན་ཡང་མཆོད་རྫས་དུ་མ༔ རིན་པོ་ཆེའི་མཎྜལ་སྟེང་དུ་དར་མཚོན་གྱི་གུར༔ མདུན་འཚམས་འཁོད་པ་ཞིག་ཏུ་དུང་ཞལ་ནང་དུ༔ སྨན་བྷི་ཛ་སུ་ར་རྫས་ཀེ་ཀེ་རུ་རྩ་ཀུནྟུ་བཟང་པོ་ཤིང་འཛམ་བུ་པྲིཀྵ་མེ་ཏོག་ཨུཏྤལ་ལོ་མ་བཅས་ཞིབ་ཏུ་འཐག་པ་ཆུ་ཡན་ལག་བརྒྱད་ལྡན་བཅས་བསྡུས་པ་གཏམས༔ ཁ་ཆོད་གསེར་གྱི་མེ་ལོང་༔ རིགས་ལྔའི་ས་བོན་དར་སྣའི་ཅོད་པན་ཚང་བས་བཀབ་པར་བྱ༔ ཐོག་མར་སྒྲུབ་པ་ཉེ་བར་བྱ་ན་ཚེས་གཅིག་ནས་བཅུའི་བར༔ རིང་བར་བཅུ་ནས་བཅོ་ལྔའི་བར༔ དེ་ལ་ཚེས་གཅིག་ཐོ་རངས་ལ་ཁྲུས་བྱ༔ དར་དམར་པོའི་གོས་གྱོན༔ ལྷོ་ནུབ་ཨོ་རྒྱན་གྱི་ཕྱོགས་སུ་ཁ་བལྟས་ལ་ཁྲུས་བྱ༔ ཕྱག་བརྒྱ་འཚལ༔ དེ་ནས་གདན་དུ་འཁོད༔ རང་ཉིད་ལྷོ་ནུབ་ཏུ་ཁ་གྱུ༔ མཆོད་རྫས་རྣམས༔» རྃ་ཡྃ་ཁྃ༔ «གྱིས་ཉེས་སྐྱོན་སྦྱངས༔» ཨོྃ་ཨཱཿཧཱུྃ༔ «གིས་སྤེལ༔ རང་ཉིད་གདུང་བའི་ཤུགས་དང་བཅས་ནས༔» ཧཱུྃ༔ རྣམ་དག་ས་གཞི་ལག་མཐིལ་ལྟར་མཉམ་པ༔ རིན་ཆེན་སྣ་ཚོགས་ལས་གྲུབ་བཻཌཱུརྻ༔ ས་གཞི་དྭངས་བའི་དབུས་སུ་པདྨོའི་མཚོར༔ རང་བྱུང་ཡེ་ཤེས་ལྔ་ཡི་སྡོང་པོའི་རྩེར༔ རིན་ཆེན་ཟུར་བརྒྱད་ཉི་ཟླ་པདྨའི་སྟེང་༔ སྣང་མཐའི་དྭངས་མ་ཧྲཱིཿཡིག་དམར་སེར་ལས༔ ལུགས་སུ་འབྱུང་བ་འཇའ་ལུས་རྡོ་རྗེའི་སྐུ༔ སྐྱོན་བྲལ་ཡོན་ཏན་མཚན་དཔེས་རབ་བརྒྱན་པ༔ རྗེ་བཙུན་ཆེན་པོ་གུ་རུ་པདྨ་འབྱུང་༔ དབང་གི་མདངས་ལས་ས་སྙིང་རབ་བཞད་པ༔ ཁྲོ་འཛུམ་སྒེག་པའི་ཉམས་ལྡན་འགྱིང་བག་ཅན༔ ཟིལ་གནོན་འཁྱིལ་བའི་སྤྱན་རྩ་ཕྱོགས་བཅུར་གཟིགས༔ རིན་ཆེན་རྒྱན་ལྡན་པད་ཞྭ་རྩེ་གནོན་གསོལ༔ ཟ་འོག་བེར་དང་ཕོད་ཁ་མཛེས་པར་བཀླུབས༔ ཕྱག་གཉིས་མཉམ་བཞག་སྟེང་དུ་ཀ་པཱ་ལ༔ དགོས་འདོད་ཡིད་བཞིན་ནོར་བུ་འབར་བས་བཀང་༔ གསུས་ཁྱིམ་རྒྱས་ཤིང་ཞབས་གཉིས་སྐྱིལ་ཀྲུང་བཞུགས༔ གཟི་བརྗིད་འོད་འབར་ཉི་ཟླ་འབུམ་དུ་འཁྲིགས༔ དབྱིངས་ཕྱུག་གསང་བའི་ཌཱཀྐི་རྣམ་བཞིས་བསྐོར༔ རིན་ཆེན་རྒྱན་ལྡན་ནོར་བུའི་ཕྱག་རྒྱ་ཅན༔ ལྷ་རྫས་ན་བཟའི་ཅོད་པན་དུ་མ་མཛེས༔ བདེ་ཆེན་ཕྱེད་པའི་སྐྱིལ་ཀྲུང་རོལ་སྟབས་ཅན༔ གཙོ་འཁོར་འཇའ་ལུས་འོད་ཀློང་གསལ་བར་བསྒོམ༔ དེ་ལྟར་བསྐྱེད་པའི་གནས་ལྔའི་འོད་ཟེར་གྱིས༔ རིགས་འདུས་བླ་མ་ཡབ་ཡུམ་སྤྱན་དྲངས་གྱུར༔ ཨོྃ་གུ་རུ་བོ་དྷི་ས་ཏྭ་ཡ་པདྨ་རཱ་ཛ་ཌཱཀྐི་ནཱི་ས་མཱ་ཡ་ཛ་ཛཿ «སྤྱན་དྲང་བ་ནི༔» ཧཱུྃ་ཧྲཱིཿ སྔོན་གྱི་བསྐལ་པའི་དང་པོ་ལ༔ ཨོ་རྒྱན་ཡུལ་གྱི་ནུབ་བྱང་མཚམས༔ པདྨ་གེ་སར་སྡོང་པོ་ལ༔ ཡ་མཚན་མཆོག་གི་དངོས་གྲུབ་བརྙེས༔ པདྨ་འབྱུང་གནས་ཞེས་སུ་གྲགས༔ འཁོར་དུ་མཁའ་འགྲོ་མང་པོས་བསྐོར༔ ཁྱེད་ཀྱི་རྗེས་སུ་བདག་བསྒྲུབ་ཀྱི༔ བྱིན་གྱིས་བརླབ་ཕྱིར་གཤེགས་སུ་གསོལ༔ གནས་མཆོག་འདི་རུ་བྱིན་ཕོབ་ལ༔ སྒྲུབ་མཆོག་བདག་ལ་དབང་བཞི་བསྐུར༔ བགེགས་དང་ལོག་འདྲེན་བར་ཆད་སོལ༔ མཆོག་དང་ཐུན་མོང་དངོས་གྲུབ་སྩོལ༔ ཧཱུྃ༔ དེ་ལྟར་རྔ་ཡབ་གླིང་བཞུགས་པ༔ གདོང་མར་སྲིན་པོའི་ཁ་གནོན་མཛད༔ རྗེ་བཙུན་པདྨ་ཐོད་ཕྲེང་རྩལ༔ གདུང་བ་དྲག་པོས་སྤྱན་འདྲེན་ནོ༔ གསོལ་བ་འདེབས་ཕྱིར་གཤེགས་སུ་གསོལ༔ མོས་པའི་བུ་ལ་ཞལ་སྟོན་འཚལ༔ གསུང་གིས་གདམས་པའི་གནད་སྒྲོག་ནས༔ རིན་ཆེན་ཁྲི་རྐང་མཛེས་པའི་གདན༔ འགྲོ་བའི་དོན་དུ་བཞུགས་སུ་གསོལ༔ ཨོྃ༔ སྐྱེ་བ་མེད་པ་གུ་རུའི་སྐུ༔ འགྲོ་བའི་ནད་གདོན་ཞི་མཛད་པ༔ རྡོ་རྗེ་ཐོད་ཕྲེང་ལ་ཕྱག་འཚལ༔ ཨཱཿ འགགས་པ་མེད་པ་རྒྱལ་བའི་གསུང་༔ སྣང་སྲིད་དབང་དུ་སྡུད་མཛད་པ༔ པདྨ་ཐོད་ཕྲེང་ལ་ཕྱག་འཚལ༔ ཧཱུྃ༔ འཁྲུལ་པ་མེད་པ་ཆོས་ཀྱི་ཐུགས༔ སེམས་ཀྱི་གནས་ལུགས་སྟོན་མཛད་པ༔ བུདྡྷ་ཐོད་ཕྲེང་ལ་ཕྱག་འཚལ༔ ཏྲཱྃ༔ ཡོན་ཏན་མ་ལུས་ཀུན་འབྱུང་ཞིང་༔ སྐྱེ་དགུའི་དབུལ་ཕོངས་སེལ་མཛད་པ༔ རཏྣ་ཐོད་ཕྲེང་ལ་ཕྱག་འཚལ༔ ཧྲཱིཿ ཕྲིན་ལས་བདུད་བཞི་འཇོམས་མཛད་པ༔ མཐུ་སྟོབས་ཆེན་པོས་ལས་མཛད་པ༔ ཀརྨ་ཐོད་ཕྲེང་ལ་ཕྱག་འཚལ༔ མཱ༔ བཅུ་དྲུག་བདེ་ཆེན་ལང་ཚོ་ལྡན༔ ཟག་མེད་དགའ་ཆེན་བསྐྱེད་པའི་ཡུམ༔ དབྱིངས་ཕྱུག་རིགས་བཞི་ལ་ཕྱག་འཚལ༔ ཕྱག་རྒྱ་དགེ་བས་རབ་བསྐུལ་ནས༔ རྗེ་ལ་ཡི་རང་གུས་མོས་པའི༔ ལུས་ངག་ཡིད་གསུམ་མཆོད་པ་འབུལ༔ གཟུགས་མཛེས་མཆོད་པ་མེ་ཏོག་མ༔ རྒྱལ་བའི་དབུ་ལ་འབུལ་ལགས་ན༔ རྟག་ཏུ་རིན་ཆེན་རྒྱན་ལྡན་ཤོག༔ དྲི་ཞིམ་མཆོད་པ་བདུག་སྤོས་མ༔ རྒྱལ་བའི་ཤངས་ལ་འབུལ་ལགས་ན༔ རྟག་ཏུ་སྤོས་དང་ལྡན་པར་ཤོག༔ སྣང་གསལ་མཆོད་པ་མར་མེ་མ༔ རྒྱལ་བའི་སྤྱན་ལ་འབུལ་ལགས་ན༔ རྟག་ཏུ་མ་རིག་སེལ་བར་ཤོག༔ དག་གཙང་མཆོད་པ་དྲི་ཆབ་མ༔ རྒྱལ་བའི་སྐུ་ལ་འབུལ་ལགས་ན༔ རྟག་ཏུ་དཔེ་བྱད་འབར་བར་ཤོག༔ རོ་མཆོག་མཆོད་པ་ཞལ་ཟས་མ༔ རྒྱལ་བའི་ལྗགས་ལ་འབུལ་ལགས་ན༔ རྟག་ཏུ་ལོངས་སྤྱོད་འཕེལ་བར་ཤོག༔ དབྱངས་གསལ་མཆོད་པ་རོལ་མོ་མ༔ རྒྱལ་བའི་སྙན་ལ་འབུལ་ལགས་ན༔ རྟག་ཏུ་ཆོས་སྒྲ་སྒྲོགས་པར་ཤོག༔ དུག་གསུམ་ནད་སེལ་སྨན་མཆོད་མ༔ རྒྱལ་བའི་ཐུགས་ལ་འབུལ་ལགས་ན༔ རྟག་ཏུ་ཚད་གདུང་སེལ་བར་ཤོག༔ རྨད་བྱུང་དགྱེས་པ་གཏོར་མཆོད་མ༔ རྒྱལ་བ་མཉེས་པར་འབུལ་ལགས་ན༔ རྟག་ཏུ་ཚོགས་གཉིས་སྨིན་པར་ཤོག༔ ཤེས་རབ་སྤྱོད་བྱེད་བྱམས་མཆོད་མ༔ རྒྱལ་བས་རོལ་པར་འབུལ་ལགས་ན༔ རྟག་ཏུ་སྟོང་ཉིད་དོན་ལྡན་ཤོག༔ ཨོྃ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ ཨོྃ་སརྦ་པཉྩ་ཨ་མྲྀ་ཏ་བྷ་ལིངྟ་རཀྟ་སུ་ཥཾ་ཨཱཿཧཱུྃ༔ «ཞེས་མདུན་བསྐྱེད་རྟེན་གྱི་དཀྱིལ་འཁོར་ལྷ་ཚོགས་རྣམས་ལ་མཆོད་པ་ཕུལ་བས་མཉེས་ཤིང་དགྱེས་ནས་བདག་དང་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ལ་ཚོགས་གཉིས་ཀྱི་འབྲས་བུ་སྨིན་པར་བསམ༔» «དེ་ནས་གདུང་བའི་དབྱངས་ཀྱིས་བསྟོད་པ་ནི༔» ཧྲཱིཿམ༔ དུས་གསུམ་སངས་རྒྱས་ཀུན་གྱི་སྤྱི་མེས་པོ༔ ཐོག་མའི་མགོན་པོ་སྣང་མཐའི་རིགས་ཀྱི་སྲས༔ མཚོ་སྐྱེས་རྡོ་རྗེ་འཇའ་ལུས་སྐྱེ་འཆི་བྲལ༔ སྣང་སྲིད་དབང་སྡུད་པདྨ་རྒྱལ་པོའི་སྐུ༔ ས་སྙིང་དབང་གིས་འཁྱུད་པའི་གཟི་འོད་འབར༔ ཁྲོ་འཛུམ་དགྱེས་པའི་སྤྱན་རྩ་ཕྱོགས་བཅུར་འཁྱིལ༔ བག་དྲོ་ལྷུན་ཆགས་དཔའ་བོ་སྒེག་བཞད་ཅན༔ བདུད་དཔུང་ཟིལ་གནོན་པདྨའི་ཞུ་ཆེན་གསོལ༔ འདོད་རྒུ་མཆོག་སྦྱིན་རཏྣ